ถึงแม้ว่ากระบี่จะมีชื่อเสียงในด้านการท่องเที่ยวทางฝั่งทะเลอันดามันและโด่งดังไปไกลระดับโลก แต่ความเป็นจริงแล้วโครงสร้างทางเศรษฐกิจของชาวกระบี่มีรายได้หลักมาจากภาคเกษตรกรรม ซึ่งมีปริมาณการส่งออกเป็นลำดับที่ 2 ของภาคใต้และลำดับที่ 13 ของประเทศ โดยพืชเศรษฐกิจที่สำคัญของกระบี่คือ ปาล์มน้ำมัน, ยางพารา, ทุเรียน, เงาะ, ลองกอง และมังคุด ตามลำดับ ซึ่งปริมาณผลผลิตปาล์มน้ำมันในกระบี่นั้นมีมูลค่ากว่าหมื่นล้านบาทต่อปี อย่างไรก็ตามยังมีอุตสาหกรรมด้านอื่น ๆ ที่มีความสำคัญต่อโครงสร้างเศรษฐกิจในกระบี่เช่นกัน อาทิ ด้านการประมง, ปศุสัตว์, โรงงานอุตสาหกรรม และอุตสาหกรรมการท่องเที่ยว เป็นต้น โดยรายได้จากอุตสาหกรรมการท่องเที่ยวถูกจัดอยู่ในลำดับที่ 4 ของประเทศ รองจากกรุงเทพมหานคร ภูเก็ต และชลบุรีตามลำดับ